Winter was sover heel cool
Dit is darem lekker om hier teen die heuwel die winter te ondervind. Ons het letterlik nog net een, hoogstens twee, regte koue weke beleef! Daarby is die ergste verby. Ons gebruik dié tye van hibernasie in elk geval om nuwe planne te beraam en al is sommige van dié idees nog net saadjies in koue aarde, wie weet wat daar uit die harde grond kan rys as die lente hier is?
Ons was relatief afwesig hier en oral op sosiale media die laaste tyd, want, soos ons vermoed het, het dié jaar sover hot-en-haar met ons gewoeker. Ná ons asemrowende Italië/Albanië/Montenegro/Kroasiëreis, het ons vir een week uitgerus en daarna weer voortgegaan met alles op die agenda. (KLIEK HIER en sien die foto's van 'n paar van die plekke in Italië waar ons was - res van Italië, Albanië en Kroasië volg). Ek het redelik vinnig 'n hele aantal artikels ingedien (sal seker binne die volgende week of twee in verskeie publikasies begin verskyn) en werk tans aan iets nuuts. Mens kan mos onder 'n kombers sit en werk?
Henk en sy handlanger is in en om die huis besig met opknappingswerk. Vandag word pilare vir die afdakke gebou. Dié moet reg wees voor die naweek want ons gaste-eenhede is volbespreek. Ons het tonne idees om die Lieweheksiehuisie bietjie te verfraai om sy/haar ware karakter en persoonlikheid na vore te laat tree. Ons huis is een van die oudstes in die dorp (moontlik selfs in die twintigerjare al gebou) maar ongelukkig het vorige eienaars nie moeite gedoen om die ou kenmerke te bewaar nie. Ons gaan probeer om bietjie van sy ou glorie terug te toor.
Die jaar was sover baie opwindend en lekker. Ongelukkig ook DUUR! Die reis het baie meer gekos as waarvoor ons begroot het, as gevolg van 'n paar onvoorsiene probleme. Ons draai tans elke sent om tot duiseligwordens toe. Ons raak gelukkig wyser hoe meer ons rondgaan. Ons het hope wenke vir mense wat beplan om te gaan reis; ek skryf een van die dae in een van my artikels meer daaroor.
Jip, alles is wel hier teen die Mpumalanga Drakensberge. Ons vorder. En dan is daar natuurlik nog ons opwindende projek wat so op die nippertjie klaar is - ons hoor al die trem se klokkies klingel! Meer hieroor binne die volgende week.